Qozog‘iston oltin zaxirasi hajmi bo‘yicha Saudiya Arabistonidan o‘zib ketdi

Qozog‘iston 2018-yilda oltin zaxirasi bo‘yicha 15-o‘rinni egallab, Saudiya Arabistonini ortda qoldirdi, deb yozadi Tengrinews Qozog‘iston Milliy bankiga tayanib.

2018-yil boshidan buyon bank mahalliy ishlab chiqaruvchilardan qariyb 33 tonna affinaj qilingan oltin sotib olgan.
“Qozog‘iston Milliy bankining oltin portfeli 2018-yil 10-sentabr holatiga ko‘ra, 12,8 milliard dollar ekvivalentidagi 333 tonnanini tashkil qiladi”, — deyiladi bank xabarida.
Ta’kidlanishicha, 2018-yil boshidan buyon dunyo birjalarida oltin kotirovkalari salkam 8 foizga tushib ketgan, ammo oltin narxi o‘sishi kutilmoqda. So‘nggi 5 yilda ko‘plab rivojlanayotgan mamlakatlarning oltin zaxirasida o‘sish kuzatilmoqda. Ushbu davrda Rossiya, Turkiya, Xitoy va Qozog‘iston markaziy banklari eng faol oltin sotib oluvchilar bo‘lgan.